b'\n_START_ARTICLE_\nJulie \xc3\x98ksnes\n_START_SECTION_\nKarriere\n_START_PARAGRAPH_\nJulie \xc3\x98ksnes filmdebuterte med en mindre rolle i Arne Skouens Omringet (1960), men har siden konsentrert seg mest om teater. Hun har spilt ved en rekke forskjellige teatre, men har v\xc3\xa6rt aller mest aktiv ved Det norske teatret. Blant hennes viktigste teaterroller kan en nevne Stabbursmusa i Thorbj\xc3\xb8rn Egners Dyrene i Hakkebakkeskogen (Tr\xc3\xb8ndelag Teater, 1971), Rottejomfruen i Henrik Ibsens Lille Eyolf (Tr\xc3\xb8ndelag Teater, 1972), Ingrid i Ibsens Peer Gynt (Tr\xc3\xb8ndelag Teater, 1973), Indianna i Olav Duuns Medmenneske (Det norske teatret, 1976), Andrine i Oskar Braatens Bra mennesker (Det Norske Teatret, 1978), Anne Signekjerring i Ludvig Holbergs Barselstuen (Det Norske Teatret, 1990) og Fr\xc3\xb8ken Pruseluska i Astrid Lindgrens Pippi Langstr\xc3\xb8mpe (Nordland Teater, 1996)._NEWLINE_Hun hadde rolle som moren til Ronnie (Trond Peter Stams\xc3\xb8 Munch) i ungdomsfilmen Piratene (1983). \xc3\x98ksnes har v\xc3\xa6rt aktiv p\xc3\xa5 fjernsyn, blant annet i Nitimemordet (1976), den f\xc3\xb8rste av flere kriminalserier med Helmer & Sigurdson. Fra slutten av 1970-tallet var hun ogs\xc3\xa5 tilknyttet Fjernsynsteatret, hvor hun medvirket i produksjoner som Den som henger i en tr\xc3\xa5d (1980) av Nini Roll Anker, Medmenneske (1981) av Olav Duun, Av m\xc3\xa5neskinn gror det ingenting (1987) av Torborg Nedreaas, og D\xc3\xb8dsdansen (1991) av August Strindberg. I 2002 medvirket hun i den popul\xc3\xa6re NRK-miniserien Lekestue (2002), men er mest kjent for sin rolle som den Alzheimer-syke Ingeborg i seersuksessen Himmelbl\xc3\xa5 som gikk p\xc3\xa5 NRK fra 2008 til 2010. \xc3\x98ksnes hadde i 2014 med en gjesterolle i TV 2s s\xc3\xa5peserie Hotel C\xc3\xa6sar._NEWLINE_I tillegg har \xc3\x98ksnes ogs\xc3\xa5 v\xc3\xa6rt aktiv i Radioteatret i mange \xc3\xa5r og har ogs\xc3\xa5 drevet med dubbing.'